SKRIFTLIG FORESPØRGSEL E-3366/01

af Armando Cossutta (GUE/NGL) til Kommissionen

(6. december 2001)

Om: Offentlig udbud i Italien og mafiaen

I sit svar på forespørgslen E-2663/01(1) om den italienske minister for offentlige arbejder, Lunardis foruroligende udtalelse om, at man i forbindelse med offentlige udbud må leve sammen med mafiaen, forholder Kommissionen sig ikke til det nyligt stillede spørgsmål.

1. Hvorledes kan Kommissionen hævde, at den italienske regering altid fuldt ud har engageret sig i bekæmpelsen af bedrageri, når Kommissionens bekæmpelse stadig kun består af et forslag (artikel 43, stk. 1), og den italienske regering gennem den ansvarlige minister udtrykkeligt har fastslået, at man må leve sammen med mafiaen? Eller anser Kommissionen den italienske ministers omtalte udtalelse for upålidelig og i så fald på baggrund af hvilke oplysninger?

2. Hvorledes kan Kommissionen i betragtning af ovenstående garantere en effektiv kontrol med indgåelse af offentlige tjenesteydelseskontrakter?

3. Hvorledes og med hvilke instrumenter kan Kommissionen garantere de europæiske virksomheder, at der i Italien er lige muligheder for at afgive tilbud, når den nuværende regering mener, at man må leve sammen med mafiaen?

(1) EFT C 115 E af 16.5.2002, s. 142.

Svar afgivet på Kommissionens vegne af Frederik Bolkestein

(21. januar 2002)

1. Kommissionen mindede i sin besvarelse på det ærede parlamentsmedlems forespørgsel E-2663/01(1), om, at den i artikel 46, stk. 1, i sit forslag til Europa-Parlamentets og Rådets direktiv om samordning af fremgangsmåderne ved indgåelse af offentlige indkøbskontrakter, offentlige tjenesteydelseskontrakter og offentlige bygge- og anlægskontrakter, har indført en ny forpligtelse til at udelukke tilbudsgivere, der har modtaget en retskraftig dom for deltagelse i organiseret kriminalitet, for korruption eller for svig mod Fællesskabets finansielle interesser.

Kommissionen konstaterede i denne sammenhæng endvidere, at den italienske regering altid fuldt ud har arbejdet hen imod ovennævnte målsætninger. I denne forbindelse gentager Kommissionen, at den italienske regering hidtil har delt og støttet de forslag, som Kommissionen har fremsat om ovenstående spørgsmål, som led i drøftelserne om det nævnte forslag til direktiv.

2. Kommissionen ønsker også at minde om, at de procedurer, der er indeholdt i de aktuelt gældende fællesskabsdirektiver samt den deraf følgende transparens også har til formål at bekæmpe korruption og svig i forbindelse med offentlige udbud. Kontrol med overholdelsen af disse bestemmelser, især fra Kommissionens side, men også fra de nationale myndigheders side, bidrager til at bekæmpe disse fænomener.

Kommissionen er overbevist om, at denne nye bestemmelse, når den først er vedtaget og trådt i kraft, vil bidrage til en styrkelse af kontrollen med tildelingen af offentlige kontrakter, idet den hidtidige mulighed for at de udbydende myndigheder kan udelukke bydende, der er skyldige i ovennævnte forhold, ændres til et påbud.

3. Hvis det ærede parlamentsmedlem har kendskab til offentlige udbudsprocedurer, hvor de italienske myndigheder skulle have favoriseret entreprenører med forbindelse til en kriminel organisation, i strid med en sund konkurrence på fællesskabsplan, vil Kommissionen gerne have oplysninger herom. I så fald vil Kommissionen naturligvis undersøge disse oplysninger og i givet fald anmode de italienske myndigheder om yderligere forklaringer for at afgøre, om der er anledning til at indlede en overtrædelsesprocedure i henhold til EF-traktatens artikel 226 (tidl. artikel 169).

(1) EFT C 115 E af 16.5.2002, s. 142.